text: সিলেট স্বেচ্ছাসেবক দলের ৪৪ নেতাকর্মীর নামে মামলা
  স্টাফ রিপোর্টার, সিলেট থেকে | ১৭ অক্টোবর ২০১৮, বুধবার
  সিলেটে স্বেচ্ছাসেবক দল ও ছাত্রদলের সঙ্গে পুলিশের সংঘর্ষের ঘটনায় মামলা করা হয়েছে। স্বেচ্ছাসেবক দলের ৪৪ নেতাকর্মীর নামে মামলা করেছে পুলিশ। সোমবার মধ্যরাতে কোতোয়ালি থানার উপ-পরিদর্শক (এসআই) আব্দুল মান্নান বাদী হয়ে বিশেষ ক্ষমতা আইনে মামলাটি দায়ের করেন। এ মামলায় মিছিল থেকে গ্রেপ্তার স্বেচ্ছাসেবক দল নেতা মওদুদুল হকসহ ৪৪ জনের নাম উল্লেখ করে অজ্ঞাতনামা আরো অনেককে আসামি করা হয়েছে।
  কোতোয়ালি থানার ভারপ্রাপ্ত কর্মকর্তা (ওসি) মুহাম্মদ সেলিম মিয়া বলেন, মামলায় আটক মওদুদুল হককে গ্রেপ্তার দেখানো হয়েছে। তবে, গ্রেপ্তার অভিযানের স্বার্থে অন্য আসামিদের নামপ্রকাশ করেননি তিনি। এজাহার নামীয়দের গ্রেপ্তারে অভিযান চালানো হবে বলে জানান তিনি।
  বিএনপি চেয়ারপারসন খালেদা জিয়ার মুক্তি ও ভারপ্রাপ্ত চেয়ারম্যান তারেক রহমানের বিরুদ্ধে রায়ে সাজা বাতিলের দাবিতে সোমবার দুপুরে নগরের বন্দরবাজার এলাকায় মিছিল করে স্বেচ্ছাসেবক দল। মিছিলটি বন্দরবাজার রংমহলের সামনে থেকে বের হয়ে করিম উল্লাহ মার্কেটের সামনে গেলে পুলিশি বাধার মুখে পড়ে।